Għadni kif għaddejt siegħa nara lil Eddie Fenech Adami jiġi intervistat minn Lou Bondi. Fil-programm intwerew filmati ta' avvenimenti u diskorsi li jmorru lura fis-snin. Tarahom, tismagħhom u lanqas temmen li l-iktar antiki fosthom ma jmorrux lura iktar minn tletin sena. Politikament, kulturalment u soċjalment dan il-poplu, dan il-pajjiż, ma jintagħrafx. Insomma, jien u narahom ftakart f'xi wħud li jkunu fuq il-venda u li qed iqabblu l-elezzjoni li ġejja mal-elezzjoni tal-1987. Jgħidulek "Il-bżonn għall-bidla jinħass issa kif kien jinħass f'dik l-elezzjoni!" Fl-1987 jien kelli għaxar snin u iktar kont moħħi fil- ta' Holly u Benji li kont nara reliġjożament u bir-ross fuq it-Taljan, milli fis-sitwazzjoni politika fil-pajjiż. Jien kont kannol bla krema imma meta fittixt ftit skoprejt li dak iż-żmien kien hemm114,936 Malti u Maltija li dan il-bżonn kbir ta' bidla ma ħassewhx u taw il-vot tagħhom lil-Labour ta' KMB. Fl-1987 Fenech Adami sar Prim Ministru b'distakk miżeru (meta tqis il-bżonn enormi li jgħidu li kien hemm għall-bidla) ta' 4,785 vot. B'dawn il-ħsibijiet f'moħħi iddeċidejt li mil-lum 'il quddiem lil dawk li għandhom 42 sena u aktar li jgħiduli li llum teżisti ħtieġa għall-bidla bħal ma kellna fl-1987 se nistaqsihom lil min kienu ivvotaw f'dik l-elezzjoni. M'iniex se nagħmel bħal Austin Gatt u noqgħod nilgħab l-imħatri imma għandi suspett qawwi li ħafna minn dawn il-promoturi tal-bidla dak iż-żmien kienu promoturi tal-istatus quo.
Dawk li fl-1987...